»I Vukovar je jedna rana. I sve te rane koje su se dogodile na područjima rata, ne smije se to pogaziti. To je novi zločin, pogaziti te rane. Nije u pitanju ćirilica. Da su procesuirani ljudi koji su zlo činili, ne bi ćirilica bila upitna«, izjavio je vrhbosanski nadbiskup

SARAJEVO – Vrhbosanski nadbiskup kardinal Vinko Puljić ocijenio je u srijedu kako je pitanje provedbe referenduma o uporabi ćirilice u Vukovaru odraz dubljih problema i nezadovoljstva proisteklog iz činjenice da mnogi odgovorni za strašne zločine počinjene u tom gradu do danas nisu procesuirani.

U intervjuu kojega je emitirao sarajevski BH Radio 1, kardinal Puljić je kazao kako je država odgovorna jer nije pomogla da se do kraja izliječe ratne rane i nije osigurala dostojan život Vukovarcima.

»I Vukovar je jedna rana. I sve te rane koje su se dogodile na područjima rata, ne smije se to pogaziti. To je novi zločin, pogaziti te rane. Nije u pitanju ćirilica. Da su procesuirani ljudi koji su zlo činili, ne bi ćirilica bila upitna«, izjavio je vrhbosanski nadbiskup.

Dodao je i kako ćirilica sama po sebi ne smije biti sporna jer je ona univerzalno nasljeđe.

»Ćirilica nije samo srpsko pismo, to je pismo svih nas Slavena. I nepravedno je pripisivati da je to srpsko pismo, to su sve izvedenice jednog pisma. Da je politika na vrijeme stvorila jednakopravnost, to uopće ne bi bilo upitno i da nije manipulirano time vjerovatno ne bi došlo do takve reakcije«, konstatirao je kardinal Puljić.

Komentirajući neka od pitanja vezana za BiH, on je ponovio tezu kako protekli popis stanovništva u toj zemlji nije bio regularan.

Ustvrdio je kako ima podatke da se nekim prognanicima nije dopustilo da se popišu iako imaju bosanskohercegovačka dokumeta.

»To je nastavak etničkog čišćenja«, izjavio je Puljić.

Dodao je kako Crkva ima realne podatke o stanju na terenu, ali i kako se ne boji za opstanak katolika u BiH jer su preživjeli i teža vremena poput onih kada ih je nakon provale Eugena Savojskog tamo ostalo tek 25 tisuća.

Odgovarajući na pitanje o radu crkvenog povjerenstva koje ispituje fenomen Međugorja i čiji je i osobno član, kardinal Puljić je kazao kako temeljiti rad još traje.

»Komisija je još na potezu da ispita sve detalje i vjerojatno još neće donijeti konačni sud, jer vidioci još tvrde da vide ukazanja. Crkva će dati neke smjernice a mi kao komisija ćemo donijeti svoje rezultate istraživanja, predati ih kongregaciji za nauk vjere, koja dalje izrađuje prijedlog i dostavlja Papi, koji donosi odluku. Dakle, to je proces, ali ja se nadam da će taj proces biti okončan naredne godine«, kazao je kardinal Puljić.